
Până și cei mai înfocațţi propagandiști ai NATO admit că principalii adversari în 
războiul din Ucraina sunt SUA și Rusia - cele mai mari puteri nucleare, fiecare cu 
aliaţii cunoscuți. 


Pornind de la acest adevăr axiomatic se pune întrebarea dacă în final vom putea 
vorbi despre un învins și un învingător. Haideţi să definim ce ar însemna victoria 
pentru părțile implicate. 


Statele Unite pretind din capul locului că Ucraina va decide condițiile păcii. Cu 
alte cuvinte, indiferent de rezultat, Casa Albă va fi OK cu opţiunea regimului 
Zelensky. Kievul a dat de înțeles că doar eliberarea întregului teritoriu al Ucrainei 
ar fi în măsură să genereze oprirea focului. Cum ar veni, se merge pe varianta 
"totul sau nimic”. Inclusiv Crimeea, punct strategic la Marea Neagră. 


Lucru de înțeles date fiind sacrificiile pe câmpul de luptă, Moscova spune că 
pacea va fi obţinută cu noile teritorii alipite la Rusia. Plus alte condiţii legate de 
prezenţa NATO în zonă. 


Momentan există aceste două poziţii ireconciliabile. Ambele părți consideră că 
războiul convențional din Ucraina va reduce din pretențiile inamicului. Cu alte 
cuvinte, la un moment dat unul dintre protagoniști va obţine așa-numita 
"victorie strategică”. Adică îl va pune pe adversar în situația de a admite că se 
află cu spatele la zid, iar continuarea războiului i-ar aduce înfrângerea sau 
pagube insurmontabile. 


Ei bine, înfrângerea strategică urmărită în special de Casa Albă se lovește de o 
mare problemă. Rusia este putere nucleară semnificativă, iar datorită numărului 
mare de focoase are capacitatea de a descuraja orice încercare de a-i provoca 
daune ireparabile. 


După cum știm, SUA și Rusia se află într-o stare de echilibru precar, cunoscută 
sub numele de Distrugere Mutuală Asigurată (Mutually Assured Destruction - 
MAD). Această doctrină de descurajare sugerează că un război total între cele 
două părți ar duce inevitabil la anihilarea reciprocă. Chiar și după ce unul dintre 
state ar fi fost lovit primul. 


Consecințele s-ar dovedi catastrofale pentru ambii adversari și pentru întreaga 
planetă. Ecosistemele ar fi devastate, civilii ar suferi pierderi inimaginabile, iar 
infrastructura vitală ar fi distrusă. În stadiul ulterior al unui război nuclear ar 
surveni colapsul economic, foametea și o eră glacială nucleară. 


În concluzie, Statele Unite vor întinde coarda în războiul din Ucraina doar până în 


punctul în care Rusia să nu sufere acea "înfrângere strategică” intens vehiculată 
în mediile euroatlantiste de propagandă criminală. 


Utilizarea armelor convenţionale le permite marilor puteri să-și proiecteze 
puterea într-o manieră controlată și să-și menţină influenţa globală fără a 
escalada la nivelul unui conflict nuclear (vezi recentele consultări la nivel înalt). 
Războiul între SUA și Rusia este, prin natura sa, un joc cu sumă zero, unde orice 
încercare de dominare totală ar duce la distrugerea ambelor tabere. Prin urmare, 
folosirea armelor convenţionale devine nu doar o opţiune strategică, ci și o 
metodă indispensabilă de evitare a unui scenariu apocaliptic. 


Partea proastă în toată afacerea ruso-americană este că statele aliate se văd 
forțate să cheltuie sume colosale pentru o înarmare inutilă, în detrimentul 
nivelului de trai și cu efecte clare asupra sănătății mintale a populației. De pildă 
România nu doar că scoate miliarde de dolari de la buget pentru tot soiul de 
rachete, tancuri și avioane, dar mai și împrumută o groază de bani fix de la 
partenerii care ne obligă să ne "imunizăm”, preventiv, faţă de virusul rusesc. 


Războiul este în primul rând economic. lar statele mici, pe deplin aservite, vor fi 
primele (și singurele) victime, din nefericire. 

